ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις διασυνοριακές πληρωμές σε ευρώ

2001/0174 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις διασυνοριακές πληρωμές σε ευρώ

1. ΙΣΤΟΡΙΚΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο (COM(2001)439 τελικό, 2001/0174 (COD)): // 25.07.2001

Ημερομηνία έκδοσης της γνώμης του Ευρωπαϊκού Κοινοβουλίου (σε πρώτη ανάγνωση): // 15.11.2001

Ημερομηνία επίτευξης της πολιτικής συμφωνίας : // 26.11.2001

Ημερομηνία έκδοσης της γνώμης της Οικονομικής και Κοινωνικής Επιτροπής : // 29.11.2001

Ημερομηνία τυπικής έκδοσης της κοινής θέσης από το Συμβούλιο : // 07.12.2001

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Δημιουργία ενιαίου χώρου πληρωμών στον οποίο τα έξοδα για τις διασυνοριακές πληρωμές σε ευρώ δεν θα διαφέρουν από τα έξοδα για τις εθνικές πληρωμές.

Είναι ιδιαίτερα επιθυμητό να πραγματοποιηθεί η τελική έγκριση αυτής της πρότασης πριν από την 1.1.2002.

3. ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ

3.1. Σύντομες γενικές παρατηρήσεις για την κοινή θέση.

Συνολικά, η κοινή θέση επαναλαμβάνει τις διατάξεις που πρότεινε η Επιτροπή αλλά μεταθέτει την εφαρμογή τους κατά 6 μήνες. Οι διατάξεις για τις μεταφορές ποσών άνω των 12.500 ευρώ θα τεθούν αργότερα σε ισχύ και συγκεκριμένα το 2006. Προβλέπεται ιδιαίτερη μεταχείριση για τις επιταγές. Προστέθηκε διάταξη για τις συναλλαγές στα τρία άλλα νομίσματα της Ένωσης.

3.2. Συνέχεια που δόθηκε στις τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση (εν συντομία) :

Το Κοινοβούλιο υιοθέτησε 14 τροπολογίες .

* Τροπολογίες πλήρως αποδεκτές .

Τροπολογία αριθ. 1 σχετικά με την 1η αιτιολογική σκέψη

Τροπολογία αριθ. 2 σχετικά με την 3η αιτιολογική σκέψη

Τροπολογία αριθ. 5 η οποία έγινε 10η αιτιολογική σκέψη

Τροπολογία αριθ. 15 η οποία έγινε 13η αιτιολογική σκέψη

Τροπολογία αριθ. 13 στο άρθρο 3

Τροπολογία αριθ. 11 στο άρθρο 5

Τροπολογία αριθ. 12 στο άρθρο 5(2)

* Τροπολογίες οι οποίες απλώς αναδιατυπώθηκαν.

Τροπολογία αριθ. 3 που έγινε 4η αιτιολογική σκέψη και αναφέρεται στην ελάχιστη πρόοδο που επιτεύχθηκε κατά τα τελευταία έτη.

Τροπολογία αριθ. 6 που έγινε άρθρο 7 και αφορά την τήρηση των διατάξεων. Το κείμενο απλουστεύτηκε και περιλαμβάνει μόνο τη γενική ιδέα.

* Τροπολογίες που ενσωματώθηκαν στην πρόταση αλλά τροποποιήθηκαν ως προς την ουσία τους

Οι τροπολογίες αριθ. αριθ. 16, 10 και 14 προβλέπουν ότι η ημερομηνία θέσης σε ισχύ για τις ηλεκτρονικές πράξεις είναι η 1η Μαρτίου 2002 όσον αφορά τις συναλλαγές μέσω κάρτας και η 1η Μαρτίου 2003 όσον αφορά τις μεταφορές πιστώσεων. Το Συμβούλιο μετέθεσε κατά τέσσερις μήνες τις ημερομηνίες αυτές προκειμένου να διευκολυνθεί η ταχεία επίτευξη συμβιβαστικής λύσης. Στην πρόταση περιλήφθηκαν οι υπόλοιπες διατάξεις αυτών των τροπολογιών (εξαιρουμένων των επιταγών από την αρχή της ευθυγράμμισης).

Η τροπολογία αριθ. 7 (που έγινε άρθρο 8) προέβλεπε ρήτρα αναθεώρησης. Το Συμβούλιο ενίσχυσε ουσιαστικά το άρθρο 8, προβλέποντας ιδίως τη σύνταξη εκθέσεων για τα ζητήματα ανταγωνισμού και γνωστοποίησης στατιστικών στοιχείων. Επιπλέον, η αρχικά προβλεπόμενη ημερομηνία της 1ης Ιανουαρίου 2004 μετατέθηκε κατά 6 μήνες.

* Μη ενσωματωθείσα τροπολογία.

Η τροπολογία αριθ. 4 αποσκοπούσε στην εισαγωγή αιτιολογικής σκέψης η οποία θα αναφέρει ότι η θέση σε εφαρμογή του κανονισμού δε θα πρέπει να οδηγήσει σε αύξηση των εξόδων για τις εθνικές πληρωμές. Είναι η μόνη τροπολογία που απέρριψε η Επιτροπή εκτιμώντας ότι υπήρχε νομικό πρόβλημα δεδομένου ότι κανένα άρθρο της πρότασης δεν αντιστοιχούσε σ' αυτή τη δήλωση αρχής. Ωστόσο, το ζήτημα αυτό λαμβάνεται υπόψη σε διάταξη που εισήγαγε το Συμβούλιο. Συγκεκριμένα, στην ρήτρα αναθεώρησης (Άρθρο 8), προβλέπεται ότι η Επιτροπή υποβάλλει έκθεση για «τις επιπτώσεις από την εφαρμογή του κανονισμού στα έξοδα των πληρωμών που πραγματοποιούνται στο εσωτερικό ενός κράτους μέλους».

3.3. Νέες διατάξεις που εισήγαγε το Συμβούλιο και θέση της Επιτροπής

Δύο ζητήματα τα οποία δεν είχε θίξει το Κοινοβούλιο οδήγησαν το Συμβούλιο στο να διαφοροποιηθεί από την αρχική πρόταση της Επιτροπής.

* Γνωστοποίηση για στατιστικούς σκοπούς .

Η αρχική πρόταση της Επιτροπής προέβλεπε ότι η υποχρέωση γνωστοποίησης, για στατιστικούς σκοπούς, των πράξεων ποσού ανώτερου των 12.500 ευρώ καταργείται από 1ης Ιανουαρίου 2004. Η διάταξη αυτή δέχθηκε έντονες κριτικές από διάφορα κράτη μέλη. Αυτό οδήγησε την Προεδρία στο να προτείνει όπως η αρχή της τιμολογιακής ευθυγράμμισης για τις παραπάνω πράξεις αρχίσει σε μεταγενέστερη ημερομηνία, και συγκεκριμένα από 1ης Ιανουαρίου 2006. (προσθήκη στο άρθρο 3). Απαλείφθηκε επίσης η υποχρέωση κατάργησης της γνωστοποίησης πράξεων που αφορούν ποσά μεγαλύτερα των 12.500 ευρώ (τροποποίηση του άρθρου 6). Προστέθηκε 12η αιτιολογική σκέψη στην οποία αναφέρεται ότι η απαλοιφή αυτή πρέπει να πραγματοποιηθεί σταδιακά. Επιπλέον, το ζήτημα αυτό περιλαμβάνεται στη ρήτρα αναθεώρησης και πρέπει να αποτελέσει, μεταξύ άλλων, αντικείμενο της έκθεσης που θα συντάξει το 2004 η Επιτροπή (άρθρο 8).

* Άλλα νομίσματα πλην του ευρώ.

Ο προτεινόμενος κανονισμός αφορά τις συναλλαγές σε ευρώ στην εσωτερική αγορά. Το πεδίο εφαρμογής του δεν περιορίζεται επομένως μόνο στο έδαφος της ευρωζώνης. Ορισμένα κράτη μέλη ζήτησαν όπως οι διατάξεις του κανονισμού εφαρμόζονται επίσης στις διασυνοριακές συναλλαγές που πραγματοποιούνται στο εθνικό τους νόμισμα. Για το σκοπό αυτό, προβλέφθηκε μηχανισμός ο οποίος επιτρέπει την επέκταση της εφαρμογής αυτού του κανονισμού στα προαναφερθέντα νομίσματα και ο οποίος ενεργοποιείται όταν κράτος μέλος κοινοποιήσει στην Επιτροπή την απόφασή του να επεκτείνει την εφαρμογή του κανονισμού.

Κατά το Συμβούλιο "Εσωτερική αγορά" της 26/11 η Επιτροπή δήλωσε ότι μπορούσε να δεχθεί τις προταθείσες τροποποιήσεις για τα δύο αυτά σημεία

4. ΣΥΜΠΕΡΑΣΜΑΤΑ

Κατά την επίτευξη πολιτικής συμφωνίας στο Συμβούλιο "Εσωτερική αγορά" της 26/11 η Επιτροπή τόνισε ότι υποστηρίζει τη συμβιβαστική πρόταση της Προεδρίας, η οποία τελικά εγκρίθηκε με ειδική πλειοψηφία.

Η Επιτροπή θεωρεί καθοριστικής σημασίας την έκδοση του κανονισμού αυτού πριν από την 31η Δεκεμβρίου 2001 καθότι συνδέεται με την εισαγωγή των κερμάτων και τραπεζογραμματίων σε ευρώ.